## L’Hospital General d’Elx tracta més de 300 pacients en la Unitat de Referència de Cirurgia Oncològica Abdòmino-Pelviana Complexa

*** La Unitat intervé pacients amb carcinomatosi peritoneal, una disseminació d’un càncer abdominal per tota la cavitat peritoneal
* El centre és una de les quatre unitats de referència en la Comunitat Valenciana per a estes cirurgies complexes**

L’Hospital General Universitari d’Elx ha tractat 269 pacients amb carcinomatosi peritoneal i 33 pacients amb neoplàsies malignes pelvianes avançades en la Unitat de Cirurgia Oncològica Abdòmino-Pelviana (URCOAP) des que es va posar en funcionament.

La URCOAP, adscrita al Servici de Cirurgia General que dirigix el doctor Antonio Arroyo, és unitat de referència en la província d’Alacant i està coordinada pels doctors Javier Lacueva i José Antonio Barreras.

La Conselleria de Sanitat ha centralitzat esta classe de patologies en quatre unitats de referència pertanyents a quatre hospitals públics de la Comunitat Valenciana, a causa de la seua complexitat, el llarg temps de duració i la inversió de recursos. En concret, en els hospitals públics de la província d’Alacant, es realitza en la unitat de referència de l’Hospital General Universitari d’Elx i alguns casos, recentment, en l’Hospital General Universitari Doctor Balmis.

La carcinomatosi peritoneal consistix en la disseminació d’un càncer abdominal per tota la cavitat peritoneal, la qual cosa, durant anys, limitava el tractament a cures pal·liatives.

La tècnica emprada per a tractar la carcinomatosi peritoneal combina la cirurgia citoreductora radical, l’objectiu de la qual és eliminar tota la malaltia tumoral visible i que sol requerir reseccions de dos o més òrgans abdominals i altres extirpacions addicionals, i la quimioteràpia intraperitoneal hipertèrmica (HIPEC) que s’administra durant la mateixa intervenció, directament dins de l’abdomen i a una temperatura elevada. Este mètode permet que el fàrmac aconseguisca concentracions molt més altes en la zona afectada i siga més eficaç enfront de les cèl·lules tumorals microscòpiques no visibles durant la cirurgia. Este tipus de cirurgia té una duració mitjana d’unes set hores.

El doctor Javier Lacueva explica que la cirurgia de la carcinomatosi peritoneal “té com a objectiu erradicar tota la malaltia visible, així com la malaltia no visible, mitjançant la quimioteràpia administrada durant l’operació. Posteriorment, després de l’alta, este tractament es completa amb quimioteràpia. Esta combinació terapèutica aconseguix un augment significatiu de la supervivència en estos malalts”.

Per la seua banda, el doctor José Antonio Barreras assenyala que “les exenteracions pelvianes, també dutes a terme per la URCOAP, són procediments quirúrgics que comporten l’extirpació de totes les vísceres del compartiment pelvià o abdominal a on s’assenten com a l’única opció actual de potencial curació en casos de tumors malignes molt avançats, siguen d’origen ginecològic, urològic o digestiu”.

El maneig d’estos pacients requerix la participació multidisciplinària coordinada de cirurgians especialment formats, així com d’oncòlegs mèdics, radiòlegs, anestesistes, professionals d’infermeria, fisioterapeutes i nutricionistes. És per això que, cada dos setmanes, es reunix un comité multidisciplinari en què s’avaluen pacients del departament de salut i d’altres centres de la província per a determinar si estos pacients complixen criteris per a este tractament.

**Investigació**

A més de fer-ho per la seua faceta assistencial, la Unitat de Cirurgia Oncològica Abdòmino-Pelviana destaca per la seua faceta investigadora, ja que és pionera en la investigació sobre immunonutrició, preparació preoperatòria i recuperació postoperatòria en pacients intervinguts de carcinomatosi peritoneal.

Els resultats dels seus estudis s’han presentat en congressos nacionals i internacionals i han sigut publicats en revistes científiques d’alt impacte. L’equip també participa en estudis d’investigació multicèntrics i actualment, en un assaig clínic nacional que determinarà el valor de la quimioteràpia intraperitoneal hipertèrmica en la carcinomatosi d’origen colorectal.

Fecha: 22/11/2025